CELEX: 
Language: hr
Date: 2022-03-14 00:00:00
Title: PROVEDBENA UREDBA KOMISIJE (EU) /... o izmjeni Provedbene uredbe (EU) 2015/1998 o utvrđivanju detaljnih mjera za provedbu zajedničkih osnovnih standarda iz područja zaštite zračnog prometa

PROVEDBENA UREDBA KOMISIJE (EU) …/...
            
            
               оd 14.3.2022.
            
            
               o izmjeni Provedbene uredbe (EU) 2015/1998 o utvrđivanju detaljnih mjera za provedbu zajedničkih osnovnih standarda iz područja zaštite zračnog prometa
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EZ) br. 300/2008 Europskog parlamenta i Vijeća od 11. ožujka 2008. o zajedničkim pravilima u području zaštite civilnog zračnog prometa i stavljanju izvan snage Uredbe (EZ) br. 2320/2002
                  1
               , a posebno njezin članak 4. stavak 3.,   
            
            
               budući da:
            
            
               (1)Uredbom Komisije (EZ) br. 272/2009
                  2
                dopunjuju se zajednički osnovni standardi zaštite civilnog zračnog prometa utvrđeni u Prilogu Uredbi (EZ) br. 300/2008.
            
            
               (2)Uredbom (EZ) br. 272/2009 Komisija se zadužuje i za priznavanje jednakovrijednosti standarda zaštite trećih zemalja u skladu s kriterijima utvrđenima u dijelu E Priloga toj uredbi.
            
            
               (3)U Prilogu Provedbenoj uredbi Komisije (EU) 2015/1998
                  3
                navedene su treće zemlje za koje se priznaje da primjenjuju standarde zaštite jednakovrijedne zajedničkim osnovnim standardima.
            
            
               (4)Komisija je provjerila ispunjava li Republika Srbija, u pogledu beogradske zračne luke Nikola Tesla, kriterije iz dijela E Priloga Uredbi (EZ) br. 272/2009 koji se odnose na zaštitni pregled putnika i ručne prtljage, zaštitni pregled predane prtljage, tereta i pošte te zaštitu zrakoplova.
            
            
               (5)Komisija je provjerila ispunjava li Država Izrael, u pogledu međunarodne zračne luke Ben Gurion, kriterije iz dijela E Priloga Uredbi (EZ) br. 272/2009 koji se odnose na zaštitu zrakoplova i zaštitni pregled putnika i ručne prtljage.
            
            
               (6)Provedbenom uredbom Komisije (EU) 2020/111
                  4
                o izmjeni Provedbene uredbe (EU) 2015/1998 Republika Srbija, u pogledu beogradske zračne luke Nikola Tesla, i Država Izrael, u pogledu međunarodne zračne luke Ben Gurion, uvrštene su u odgovarajuće dodatke u kojima su navedene treće zemlje za koje se priznaje da primjenjuju standarde zaštite jednakovrijedne zajedničkim osnovnim standardima.
            
            
               (7)Provedbenom uredbom Komisije (EU) 2019/413
                  5
                o izmjeni Provedbene uredbe (EU) 2015/1998 priznaje se da Ujedinjena Kraljevina Velike Britanije i Sjeverne Irske primjenjuje standarde zaštite jednakovrijedne zajedničkim osnovnim standardima. Prilog toj uredbi sastojao se, među ostalim, od zamjene cjelokupnog sadržaja dodataka 3-B, 4-B, 5-A i 6-F novim dodacima koji su obuhvaćali i Ujedinjenu Kraljevinu Velike Britanije i Sjeverne Irske.
            
            
               (8)U članku 3. utvrđeno je da se Provedbena uredba Komisije (EU) 2019/413 primjenjuje od sljedećeg dana od dana na koji se Ugovori prestaju primjenjivati na Ujedinjenu Kraljevinu Velike Britanije i Sjeverne Irske i u njoj u skladu s člankom 50. stavkom 3. Ugovora o Europskoj uniji. Budući da je stupanje na snagu Provedbene uredbe (EU) 2019/413 odgođeno do 1. siječnja 2021., od tog su datuma dodaci 3-B, 4-B, 5-A i 6-F zamijenjeni dodacima koji sadržavaju popise kojima nisu obuhvaćene izmjene poduzete nakon donošenja Provedbene uredbe (EU) 2019/413, odnosno one uvedene Provedbenom uredbom (EU) 2020/111. 
            
            
               (9)Stoga je potrebno ponovno sastaviti točne popise trećih zemalja za koje se priznaje da primjenjuju standarde zaštite jednakovrijedne zajedničkim osnovnim standardima i uvrstiti one treće zemlje koje su dodane Provedbenom uredbom (EU) 2020/111.
            
            
               (10)Provedbenom uredbom Komisije (EU) 2021/255
                  6
                o izmjeni Provedbene uredbe (EU) 2015/1998 uveden je novi plan za postupni dovršetak ugradnje opreme sustava za otkrivanje eksploziva (EDS) standarda 3 za zaštitni pregled predane prtljage u europskim zračnim lukama kako bi se omogućila dodatna fleksibilnost zbog pandemije bolesti COVID-19. Pri izradi takvog plana, slična dodatna fleksibilnost od 1. rujna 2021. pogreškom nije odobrena operatorima koji i dalje upotrebljavaju EDS opremu standarda 2 za zaštitni pregled tereta i pošte. Odgovarajućim tijelima trebalo bi omogućiti da dopuste razumno proširenje uporabe EDS opreme standarda 2 i na operatere koji obavljaju zaštitni pregled tereta i pošte.
            
            
               (11)Iskustvo stečeno provedbom Provedbene uredbe (EU) 2015/1998 ukazalo je na potrebu za određenim izmjenama načina provedbe određenih zajedničkih osnovnih standarda u području ocjenjivača zaštite zračnog prometa EU-a i postupnog ukidanja rendgenske opreme s jednim vidnim kutom. Odgovarajuće odredbe u Prilogu potrebno je prilagoditi kako bi se poboljšala pravna jasnoća, standardiziralo zajedničko tumačenje zakonodavstva i dodatno osigurala najbolja provedba zajedničkih osnovnih standarda u području zaštite zračnog prometa.
            
         
         
            
               (12)Provedbenu uredbu (EU) 2015/1998 trebalo bi stoga na odgovarajući način izmijeniti.
            
            
               (13)Mjere predviđene u ovoj Uredbi u skladu su s mišljenjem odbora iz članka 19. Uredbe (EZ) br. 300/2008,
            
            
               DONIJELA JE OVU UREDBU:
            
            
               Članak 1.
            
            
               Prilog Provedbenoj uredbi (EU) 2015/1998 mijenja se u skladu s Prilogom ovoj Uredbi.
            
            
               Članak 2.
            
            
               Ova Uredba stupa na snagu dvadesetog dana od dana objave u Službenom listu Europske unije. 
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 14.3.2022.
            
            
               
                     Za Komisiju
               
               
                     Predsjednica
                     Ursula VON DER LEYEN
               
            
         
         
            
                  
                     (1)
                  
                        SL L 97, 9.4.2008., str. 72. 
               
               
                  
                     (2)
                  
                        Uredba Komisije (EZ) br. 272/2009 od 2. travnja 2009. o dopunjavanju zajedničkih osnovnih standarda zaštite civilnog zračnog prometa utvrđenih u Prilogu Uredbi (EZ) br. 300/2008 Europskog parlamenta i Vijeća (SL L 91, 3.4.2009., str. 7.).
               
               
                  
                     (3)
                  
                        Provedbena uredba Komisije (EU) 2015/1998 оd 5. studenoga 2015. o utvrđivanju detaljnih mjera za provedbu zajedničkih osnovnih standarda iz područja zaštite zračnog prometa (SL L 299, 14.11.2015., str. 1.).
               
               
                  
                     (4)
                  
                        Provedbena Uredba Komisije (EU) 2020/111 оd 13. siječnja 2020. o izmjeni Provedbene uredbe (EU) 2015/1998 u pogledu odobravanja zaštitne opreme u civilnom zračnom prometu i u pogledu trećih zemalja za koje se priznaje da primjenjuju standarde zaštite jednakovrijedne zajedničkim osnovnim standardima zaštite civilnog zračnog prometa (SL L 21, 27.1.2020., str. 1.).
               
               
                  
                     (5)
                  
                        Provedbena uredba Komisije (EU) 2019/413 оd 14. ožujka 2019. o izmjeni Provedbene uredbe (EU) 2015/1998 u pogledu trećih zemalja za koje se priznaje da primjenjuju standarde zaštite jednakovrijedne zajedničkim osnovnim standardima zaštite civilnog zračnog prometa (SL L 73, 15.3.2019., str. 98.).
               
               
                  
                     (6)
                  
                        Provedbena uredba Komisije (EU) 2021/255 оd 18. veljače 2022. o izmjeni Provedbene uredbe (EU) 2015/1998 o utvrđivanju detaljnih mjera za provedbu zajedničkih osnovnih standarda iz područja zaštite zračnog prometa (SL L 58, 19.2.2021., str. 23.).
               
            
      
    ---documentbreak--- 
      
         
         
            
               PRILOG 
            
            
               Prilog se mijenja kako slijedi:
            
            
               (1)popis iz Dodatka 3-B Poglavlja 3. mijenja se kako slijedi:
            
            
               (a)sljedeći unos umeće se iza unosa koji se odnosi na Crnu Goru:
            
            
               „Republika Srbija, konkretno zračna luka Nikola Tesla Beograd”;
            
            
               (b)sljedeći unos umeće se iza unosa koji se odnosi na Republiku Singapur, konkretno zračnu luku Singapur Changi:
            
            
               „Država Izrael, konkretno međunarodna zračna luka Ben Gurion”; 
            
            
               (2)popis iz Dodatka 4-B Poglavlja 4. mijenja se kako slijedi:
            
            
               (a)sljedeći unos umeće se iza unosa koji se odnosi na Crnu Goru:
            
            
               „Republika Srbija, konkretno zračna luka Nikola Tesla Beograd”;
            
            
               (b)sljedeći unos umeće se iza unosa koji se odnosi na Republiku Singapur, konkretno zračnu luku Singapur Changi:
            
            
               „Država Izrael, konkretno međunarodna zračna luka Ben Gurion”; 
            
            
               (3)u popis iz Dodatka 5-A Poglavlja 5. umeće se sljedeći unos iza unosa Crna Gora:
            
            
               „Republika Srbija, konkretno zračna luka Nikola Tesla Beograd”;
            
            
               (4)u popis 6-Fi iz Dodatka 6-F Poglavlja 6. umeće se sljedeći unos iza unosa Crna Gora:
            
            
               „Republika Srbija”;
            
            
               (5)u točki 11.6.4.1. podtočka (c) zamjenjuje se sljedećim:
            
            
               „ne smije obavljati vrednovanja zaštite zračnog prometa EU-a ako ima status ocjenjivača zaštite zračnog prometa u okviru jednakovrijednog sustava uspostavljenog u trećoj zemlji ili međunarodnoj organizaciji, osim ako treća zemlja ili međunarodna organizacija odobri recipročne mogućnosti za ocjenjivače zaštite zračnog prometa EU-a unutar svojeg sustava.”;
            
            
               (6)točka 12.3.1. zamjenjuje se sljedećim:
            
         
         
            
               „12.3.1. Sva oprema koja se ugrađuje najkasnije od 1. siječnja 2023. radi upotrebe u Uniji za pregled tereta i pošte te kompanijske pošte i kompanijskog materijala koji podliježu zaštitnim kontrolama u skladu s poglavljem 6. mora imati prikaz slike iz više kutova.
            
            
               Nadležno tijelo iz objektivnih razloga može dopustiti uporabu rendgenske opreme s jednim vidnim kutom ugrađene prije 1. siječnja 2023. do sljedećih datuma:
            
            
               (a)za rendgensku opremu s jednim vidnim kutom koja je ugrađena prije 1. siječnja 2016. najkasnije do 31. prosinca 2025.;
            
            
               (b)za rendgensku opremu s jednim vidnim kutom koja je ugrađena od 1. siječnja 2016. na razdoblje od najviše deset godina od datuma ugradnje ili najkasnije do 31. prosinca 2027., ovisno o tome što nastupi ranije.
            
            
               Nadležno tijelo obavješćuje Komisiju o tome kada primjenjuje odredbe drugog stavka.”;
            
            
               (7)u točki 12.4.2.4. iza tablice dodaje se sljedeća rečenica:
            
            
               „Dodatno, nadležno tijelo može dopustiti upotrebu EDS opreme standarda 2 za zaštitni pregled tereta i pošte te kompanijske pošte i kompanijskog materijala koji podliježu zaštitnim kontrolama u skladu s poglavljem 6. najkasnije do 1. rujna 2022.”.